Atès que en els darrers mesos s'ha posat de manifest l'interès per part de fabricants de productes de cartó de disposar d'una categoria del distintiu per a productes de cartó i cartonet reciclats, fins i tot en el cas de productes intermedis, és a dir, que no van a consumidor final;
Atès que aquests productes, amb excepció dels productes per a oficina i dels emmotllaments de cartó, no queden inclosos a la Resolució de 28 de gener de 1999, mitjançant la qual s'estableixen els criteris mediambientals referents als productes de paper i cartó, ni en la Resolució de 8 d'agost de 1997 no es van establir els criteris mediambientals per a l'atorgament del distintiu de garantia de qualitat ambiental als emmotllaments de paper i cartó reciclats;
Atès que la categoria de productes per a paper i cartó abasta productes fets amb fibra verge i/o reciclada i que es tracta d'una categoria prou àmplia adreçada a productes per a la llar, oficina i impremta;
Atès que la categoria de productes d'emmotllaments de paper i cartó reciclats es limita a productes reciclats i que es podria ampliar a tot tipus de productes de cartó i cartonet reciclats sense modificar substancialment la categoria de productes;
Per tot això, s'avança la revisió dels criteris de la Resolució de 8 d'agost de 1997, amb la finalitat d'ampliar l'abast d'aquesta categoria i procedir, al mateix temps, a la seva revisió periòdica.
D'acord amb el Decret 316/1994, de 4 de novembre, sobre l'atorgament del distintiu de garantia de qualitat ambiental per la Generalitat de Catalunya, i amb la finalitat, d'una banda, de recuperar els subproductes i matèries de paper i cartó continguts en els residus, i de promoure al mateix temps la fabricació, la comercialització, l'ús i el consum de productes de cartó i cartonet reciclats, i, d'una altra banda, d'eliminar una sèrie de substàncies perjudicials per al medi ambient del procés de fabricació d'aquests productes;
En ús de les facultats que m'atorga l'article 5 del citat Decret, i d'acord amb l'informe previ del Consell de Qualitat Ambiental,
Definir la categoria i els criteris de qualitat ambiental dels productes de cartó i cartonet reciclats per optar al distintiu de garantia de qualitat ambiental, que es regeixen pels apartats següents:
Els productes inclosos en aquesta categoria són tots aquells productes finals o intermedis de cartó o cartonet fabricats amb paper i/o cartó usats.
S'entenen com a tals els provinents de postcomercialització i postconsum, conceptes que es defineixen en l'apartat 1 de l'annex.
La categoria inclou una àmplia gamma de productes del mercat, com ara el cartó ondulat i els papers per a la fabricació de cartó, els materials per a aïllaments, els embalatges que serveixen de protecció a determinats productes, els testos per a planters, els materials d'artesanat, etc., i, en general, el cartó i cartonet reciclats que no queden inclosos a la Resolució de 28 de gener de 1999.
La categoria està formada per les tres subcategories de productes que s'indiquen a continuació:
Subcategoria de productes de paper reciclat per a la fabricació de cartó.
Subcategoria de productes d'emmotllaments de paper i cartó reciclats.
A la subcategoria d'emmotllaments de paper i cartó reciclats es permet l'ús complementari d'altres materials diferents del paper i del cartó, sempre que siguin imprescindibles per a la funció del producte i que la seva presència sigui inferior al 10% en pes.
Els productes que estiguin destinats a estar en contacte amb els aliments.
Poden sol·licitar el distintiu de garantia de qualitat ambiental els fabricants amb instal·lacions industrials emplaçades a Catalunya i els distribuïdors de productes amb marca pròpia, o els fabricants amb instal·lacions industrials no emplaçades a Catalunya sempre que els productes es comercialitzin a Catalunya.
Les propietats o característiques de qualitat ambiental específiques de la categoria de productes definida en l'apartat 1 s'avaluen segons els criteris i el sistema d'avaluació establerts a l'annex.
La definició de la categoria de productes i dels criteris específics per a aquesta categoria té un període màxim de validesa de tres anys a partir de la data de publicació d'aquesta Resolució al Diari Oficial de la Generalitat de Catalunya.
A efectes administratius, el número de codi assignat a la categoria de productes és:
Codi 51: productes de paper reciclat per a la fabricació de cartó.
Codi 53: emmotllaments de paper i cartó reciclats.
6.1 L'ús de la marca s'ha d'adequar a les especificacions indicades en les Normes gràfiques establertes pel Departament de Medi Ambient per a la utilització del distintiu de garantia de qualitat ambiental.
6.2 La llegenda que ha de figurar en el distintiu de garantia de qualitat ambiental és, per a la categoria de productes, la següent: Reciclat.
1.1 Segons la norma UNE 57-003-78, s'entén per cartó el paper d'un gramatge superior a 250 g/m2.
1.2 S'entén per cartonet el cartó fabricat i assecat en continu, resultant de la unió, en estat humit, de diverses capes superposades, que s'adhereixen per compressió.
1.3 Els emmotllaments són els productes de paper i cartó als quals s'ha donat una forma determinada pressionant-los contra un objecte que fa de motlle.
1.4 S'anomenen fibres reciclades tots els residus cel·lulòsics generats després del procés de comercialització o consum i que, amb una selecció prèvia, tornen a utilitzar-se en la fabricació de paper o cartó.
1.5 Són fibres de postconsum aquelles fibres que s'obtenen a partir dels productes de paper i cartó recollits després del seu ús per consumidors i empreses, que inclouen, entre altres: el paper, cartó i rebuig de fibres de magatzems de retalls, edificis d'oficines, cases particulars, els sistemes de recollida selectiva municipal; les caixes velles de cartó ondulat, els diaris i revistes vells, i els diversos papers vells, i també, entre altres, les fibres de cotó de rebuig.
1.6 Són fibres de postcomercialització el paper sec i cartó de rebuig generats després de finalitzar el procés de fabricació de paper, que inclouen entre d'altres: retalls de sobres, sobrants d'enquadernació i d'altres rebuigs de paper i cartó resultants de la impressió, el tall, l'emmotllat i les diferents operacions de conversió; bosses de rebuig i caixes de cartó; paper per embalar; i acabats de paper i cartó d'inventaris obsolets de comerciants, venedors a l'engròs, distribuïdors, impressors i manipuladors de paper i cartó.
1.7 Els papers i cartrons reciclats exclouen, entre d'altres, el paper perdut durant l'assecatge, satinat, bobinat i retallat, el paper refusat a causa dels seus defectes, els residus de precomercialització i la polpa derivada de residus de fusta rebutjada, com els encenalls, els sobrants de serradores, les serradures i els residus de canya de sucre i palla que, tots ells, es considera que són fibra verge.
Per obtenir el distintiu de garantia de qualitat ambiental, el producte ha de complir els criteris especificats en aquest annex, els quals tenen per objectiu l'ús racional i l'estalvi de recursos, així com la minimització de residus mitjançant el seu reciclatge i la reducció en l'ús de certes substàncies d'impacte ambiental especial.
D'altra banda, els criteris fomenten la sensibilitat ecològica dels consumidors i asseguren una qualitat òptima dels productes.
Si el producte es ven envasat, l'envàs del producte ha de seguir els principis establerts a la Llei 11/1997, de 24 d'abril, d'envasos i residus d'envasos.
2.2 Compliment de la legislació ambiental
Totes les etapes de la fabricació i la distribució han de ser realitzades d'acord amb la legislació mediambiental vigent allà on es realitzin.
El producte ha de tenir una qualitat equivalent a la resta de productes de la mateixa categoria existents en el mercat.
2.4 Criteris generals per a totes les subcategories
Criteri núm. 1: matèria primera reciclada.
Als efectes d'aquesta Resolució i pel que fa a la llegenda establerta a l'apartat 6.2, només pot utilitzar-se el terme "reciclat" quan per a la fabricació del producte el 90% en pes de la fibra cel·lulòsica sigui reciclada.
El sol·licitant ha de presentar un certificat de l'entitat col·laboradora conforme la matèria primera emprada en la fabricació del producte durant l'any anterior a la data de sol·licitud del distintiu de garantia de qualitat ambiental s'adequa al criteri de matèria primera.
En el cas que l'inici de fabricació del producte sigui inferior a l'any, es pot establir un període menor, però sempre superior a tres mesos.
L'entitat col·laboradora ha de comprovar aquests fets mitjançant la inspecció i la comprovació dels dossiers de fabricació i de compra de matèries primeres.
Criteri núm. 2: agents blanquejants.
En el procés de fabricació del producte no s'han d'emprar compostos blanquejants clorats.
La verificació s'ha de fer mitjançant una declaració del fabricant.
Criteri núm. 3: aigües residuals.
No es pot superar el 95% dels valors establerts en els límits particulars fixats en l'autorització d'abocaments per als paràmetres demanda química d'oxigen, matèries en suspensió i compostos organoclorats.
La verificació dels compostos organoclorats s'ha de fer d'acord amb el mètode descrit en la norma UNE-EN-ISO-1485.
Criteri núm. 4: segrestants de metalls.
No es pot emprar com a segrestant de metalls l'àcid etilendiaminotetracètic (EDTA).
La verificació s'ha de fer mitjançant una declaració del fabricant o, quan hi hagi dubtes fonamentats, mitjançant la norma DIN 38413-5/1990.
Criteri núm. 5: agents tensioactius.
Només es podran emprar agents tensioactius que siguin biodegradables.
Es prohibeix l'ús dels alquilfenoletoxilats (APEO) i els seus derivats.
El fabricant ha d'especificar mitjançant una declaració que només empra agents tensioactius que siguin biodegradables.
La biodegradabilitat dels tensioactius emprats es pot demostrar per comparació amb les llistes de tensioactius biodegradables que hi ha a la literatura científica o mitjançant els mètodes establerts als annexos de las directives 82/243/CEE i 82/242/CEE relatives als mètodes de control de la biodegradabilitat dels tensioactius aniònics i no iònics respectivament, o amb altres mètodes oficials vigents als diferents països de la Unió Europea.
Criteri núm. 6: blanquejants òptics.
En el procés de fabricació de la pasta de paper no es pot emprar cap mena de substància o preparat blanquejant òptic.
La verificació s'ha de fer mitjançant una declaració del sol·licitant o, en cas de dubte, mitjançant mesures de reflectància, segons el mètode alemany "Möglichkeiten zur quantitativen Besti mmung Optischer Aufheller für papier" (aproximació a la determinació quantitativa de blanquejants òptics per a paper; Papier (Darmstad) 30 (1976) núm. 6,243.429).
Criteri núm. 7: metalls pesants.
El fabricant ha d'especificar mitjançant declaració que no utilitza en el procés de producció substàncies o preparats que continguin metalls pesants, principalment crom, cadmi, mercuri, plom, níquel, coure i zenc.
—3 Sistema d'avaluació de conformitat
El sol·licitant ha de presentar la sol·licitud per al distintiu de garantia de qualitat ambiental acompanyada de mostres del producte i de la documentació complementària que es descriu a continuació.
3.1.1 El sol·licitant ha de trametre a la Direcció General de Qualitat Ambiental un mínim d'una unitat de venda amb el seu corresponent envàs, si escau, per tal de comprovar el compliment del criteri d'envàs del producte.
S'entén per unitat de venda el producte tal com és adquirit pel consumidor.
Si el volum és excessiu, bastarà amb la presentació de documentació tècnica del producte.
3.1.2 El sol·licitant ha de presentar a la Direcció General de Qualitat Ambiental una declaració en què garanteixi, sota la seva responsabilitat, que els productes per als quals sol·licita el distintiu són conformes a les mostres lliurades i al dossier tècnic, i compleixen els requisits exigits en la present Resolució.
3.2 Documentació complementària
Els sol·licitants del distintiu per als productes inclosos en les diferents categories han de trametre a la Direcció General de Qualitat Ambiental i a una entitat col·laboradora del Departament de Medi Ambient, degudament acreditada, un dossier tècnic, el contingut del qual s'especifica a continuació, que el sol·licitant ha de mantenir actualitzat durant el període de validesa del distintiu.
L'entitat col·laboradora ha d'examinar el dossier i comprovar en el centre de fabricació mitjançant inspecció que el producte és fabricat d'acord amb la documentació tècnica lliurada, i emetre'n el certificat corresponent.
a) Descripció general del producte.
b) Esquemes del procés de fabricació amb les explicacions i descripcions adequades per a la seva comprensió.
c) Informes i resultats dels assaigs i inspeccions realitzades.
d) Declaració sobre la procedència de la fibra emprada en la fabricació de l'emmotllament amb còpia dels comprovants de compra de la matèria primera emprada.
El Departament de Medi Ambient es reserva el dret de visitar sense avís previ les instal·lacions fabrils, amb llibertat d'accés al dossier tècnic actualitzat i als dossiers de fabricació i control de qualitat que consideri necessaris.
3.2.2 Certificats i normativa d'assaig a realitzar
El sol·licitant ha de presentar en el moment de la sol·licitud els resultats dels assaigs i/o les inspeccions previstos per a cadascun dels criteris que han de ser realitzats i degudament signats per l'entitat col·laboradora del Departament de Medi Ambient.
Els mètodes d'assaig a emprar són els especificats en aquesta Resolució, si bé també se'n podran emprar d'altres, prèvia comunicació a la Direcció General de Qualitat Ambiental i sempre que en la documentació aportada quedi clara l'equivalència amb els mètodes especificats en aquesta Resolució.
3.3 Selecció de l'entitat col·laboradora
Les anàlisis i els controls han de ser realitzats per una de les entitats col·laboradores del Departament de Medi Ambient degudament acreditades per a aquest camp d'actuació, una relació actualitzada de les quals es lliurarà al sol·licitant.
Si no n'hi ha, el Consell de Qualitat Ambiental pot avalar expressament i per a aquest supòsit concret una entitat imparcial.
Per a productes fabricats fora de Catalunya, el sol·licitant ha de presentar els certificats corresponents emesos per una entitat degudament acreditada a la comunitat autònoma o país d'origen.
Els certificats dels resultats dels assaigs també poden ser realitzats per una entitat col·laboradora del Departament de Medi Ambient.